Foto: Hina

"PROSUT ću ti mozak ako se makneš. Takove sam ja ubijao po Bosni”, rekao je Mijo Crnoja vozaču autobusa Stjepanu Horvatu nakon što mu je prislonio pištolj na čelo, donosi novi Nacional pozivajući se na spise iz sudskog procesa koji se vodio protiv bivšeg ministra branitelja na zagrebačkom općinskom sudu.



Na kraju je cijeli spor otišao u apsolutnu zastaru do koje je došlo jer se Miji Crnoji dugi niz godina nije mogao uručiti poziv na ročište zbog činjenice jer je boravišta imao prijavljena na adresama gdje nije živio.



Crnoja je 15. lipnja 1999. u ranim jutarnjim satima na zagrebačkom autobusnom kolodvoru napao vozača autobusa Stjepana Horvata koji mu je trebao predati kuvertu koju je Crnoji poslao njegov brat. Nakon napada Crnoja je pobjegao s autobusnog kolodvora, a Horvat je sve prijavio policiji. Nakon nekog vremena Državno odvjetništvo je protiv Crnoje pokrenulo kazneni postupak, ali do ročišta nije dolazilo jer nitko nije znao gdje se Crnoja nalazi.